Josep Maria Miró a Nerium Park, l’urbanització fantasma

La situació és coneguda per tots: tenim poc més de trenta anys i coneixem algú. Ens enamorem (o no) i voluntària o inconscientment, comencem a seguir un cert camí: toca casar-se, anar a viure junts i tenir fills. I no necessàriament per aquest ordre. Però… què passaria si tot no fos tan idíl·lic i el nostre entorn i context socioeconòmic ens pressionés fins a l’asfíxia? Aguantaria la relació? Canviarien les nostres prioritats? Són algunes de les preguntes que ens planteja Nerium Park, la nova obra de Josep Maria Miró que es va presentar el cap de setmana passat al Temporada Alta [actual al Grec 2014].
En Gerard i la Marta, joves amb bon sou i bona feina, decideixen anar a viure a una flamant urbanització en plena natura domesticada. Al principi tot és positiu: el pis és nou i modern, tenen piscina i, a més, només estan a un cop de cotxe de la ciutat. A poc a poc, però, i a mesura que l’espai va prenent protagonisme, tots aquests pros es tornen contres i el que podria ser una comèdia romàntica esdevé un thriller. Des de la primera escena a la última Josep Maria Miró aconsegueix mantenir la tensió i un clima d’intriga lleugerament misteriós que ens recorda vagament a les obres d’Stephen King. Com passa en tot thriller, la música juga un paper molt important però el principal encert de Nerium Park és l’estructura. Miró ha optat per seguir un ordre cronològic i dividir la peça en dotze escenes, una per cada mes de l’any, i fragmentar i dosificar la informació. De manera que a mesura que cauen les pàgines del calendari, la nostra tensió augmenta: Som conscients que hi ha una bomba (figurada) sota el sofà i sabem quan explotarà.
Aquesta urbanització fantasma converteix la soledat en aïllament i treu a la superfície allò latent, revelant-nos com són, en realitat, en Gerard i la Marta. Passen de ser la típica parelleta a representar dos estils de vida diferents i normalment oposats. Miró ens insta a reflexionar sobre la superficialitat de les nostres relacions, el materialisme, la importància de l’entorn i fins i tot sobre la fina línia que ens separa de l’exclusió social. Però ho fa de manera subtil. I com a El principi d’Arquimedes ens fa triar. A qui ens creiem? És aquí on Nerium Park ens toca. Quan ens preguntem què faríem en aquesta situació, qui seríem, com reaccionaríem. I tremolem al mirar-nos al mirall, al comprovar que a vegades els ideals no es corresponen amb la realitat i que potser no som tan honestos com crèiem.

Nerium Park ens deixa clavats a la butaca, angoixats i sense respiració. Un espectacle que reafirma a Josep Maria Miró com un dels grans talents de la dramatúrgia catalana actual i que mereix fer temporada a Barcelona i Madrid.
Aída Pallarès. Núvol / Recomana, 18 juliol 2014

______________________________________________________

Una denúncia brillant

Con una noche de diferencia se han estrenado en el Grec dos obras que nos recuerdan que estamos metidos en una crisis sistémica que cuestiona valores colectivos y un estado del bienestar que pensábamos que habíamos conquistado de aquí a la eternidad. Si Bartolomé encadenado es un texto que por respeto a la figura y legado de José Sanchis Sinisterra no abriremos en canal —como por otra parte se merece por el cúmulo de lugares comunes que exhibe—, Nerium Park de Josep Maria Miró es un drama que desde la intimidad de una pareja recién instalada en una urbanización desertizada por la crisis nos muestra, con la crudeza de lo cotidiano y normal, la degradación general a la que nos enfrentamos. Degradación de los espacios de la avaricia, degradación psíquica de los individuos incapaces de enfrentarse a su anulación como fuerza de trabajo, degradación de los sentimientos compartidos cuando sólo dicta su ley el miedo en cualquiera de sus manifestaciones. El texto —al que quizá sólo le sobra un final demasiado sometido a la estructura circular de la obra— es una brillante denuncia. Teatro político hecho desde la emoción de una normalidad amenazada. Ojalá se vea en temporada y no agote su vida escénica deambulando por los festivales. Hay necesidad de textos tan serios y sentidos. Mucho mejor, efectiva y útil que una soflama de yayo-flauta.

Juan Carlos Olivares. Recomana, 20 juliol 2014.

______________________________________________________ 

Un clima intrigant i misteriós

Diria —si no vaig errada— que els thrillers no sovintegen gaire, a l’escenari. I que, quan ho fan, no sempre aconsegueixen crear el clima d’inquietud, neguit o pànic declarat que el gènere reclama i que, per lògica, n’hauríem d’esperar.

Un fort aplaudiment, doncs, per a Josep Maria Miró i tot l’equip que ha fet possible aquest bon muntatge –estrenat a La Planeta i guanyador del darrer premi Quim Masó i del Jaume Vidal i Alcover per a textos teatrals– gràcies al qual, en sortir de la sala, la majoria teníem força clar que a un pis d’una urbanització fantasma, no hi anàvem ni a fer d’okupes.

En Sergi i la Marta —joves, enamorats, amb feina i un bon sou— decideixen fer el que durant molt temps han fet moltes parelles: deixar la ciutat i anar a viure a la natura domesticada; és a dir, prop de la civilització (perquè hi tenen la feina), de la carretera (el desplaçament es fa amb cotxe) i d’algun bosc (per anar-hi a córrer, si pot ser, de bon matí). D’entrada, tot sembla positiu: un pis nou, més gran, amb piscina, de propietat... fins que els pros passen a ser contres i els avantatges, inconvenients.

Miró cabdella un argument engrescador, un clima intrigant i lleugerament misteriós enmig d’una atmosfera cada cop més inhòspita, que descabdella de mica en mica a través de 12 escenes —una per a cada mes de l’any d’aquesta història—, amb les que fragmenta i dosifica la informació, tot introduint-hi aquell petit detall que fa avançar l’acció i ens condueix cap a nous viaranys emocionals. D’aquesta manera, l’aïllament es torna presó i mentre la soledat escanya l’espai i la vida, neix la paranoia.

Però l’autor també sap crear uns personatges contemporanis, propers, i proveir-los d’un caràcter psicològicament prou interessant com per fer-nos creure i descreure allò que veiem o que imaginem veure.

El treball de Roger Casamajor i Alba Pujol és un vibrant estira i arronsa interpretatiu que combina tendresa, por, ira, incomprensió... i que s’aferma visiblement a mesura que la representació avança.

Dibuixada dins un context socioeconòmic actual que li dóna una nova dimensió i l’apropa a una generació filla d’una bombolla (no només immobiliària) que, en esclatar, els ha posat cara a cara amb una realitat molt difícil d’afrontar, Nerium Park ha estat una agradable sorpresa que hauríem de veure en molts altres escenaris.
Núria Sàbat. Recomana, 20 juliol 2014.

______________________________________________________ 
Un gran retratista de les relacions humanes
Un dels reptes més durs de qualsevol dramaturg deu ser succeir el seu últim èxit i Josep Maria Miró l’ha superat amb nota. Després de trencar la cartellera amb El Principi d’Arquímedes —que per cert porta camí de convertir-se en un altre gran èxit internacional del teatre català a l’estil d’El mètode Gronholm de Galceran— Miró manté el muscle amb Nerium Park, que es va estrenar al Festival Temporada Alta i ha fet escala al Grec a l’espera que algun teatre l’aculli en temporada, cosa que, en justícia, no hauria de ser massa difícil.

Per bé que Nerium Park no té la força sorpresiva d’El Principi d’Arquímedes, Miró torna a demostrar-s’hi com un gran retratista de les relacions humanes i, sobretot, de com es perverteixen en funció del context. A Nerium Park, una parella jove i aparentment prou acomodada es trasllada a una gran urbanització de nova construcció a les afores de la ciutat. Les dotze escenes de l’obra retraten el primer any de vida dels protagonistes en aquest suposat paradís, on el que havia de ser l’inici d’una nova vida en un pis més gran, tranquil i lluminós, es convertirà en un malson atiat per una crisi econòmica. A la fi, el sistema que els protagonistes creien poder burlar acabarà imposant la seva llei.
Un dels grans encerts de Miró és la tensió que el text respira des del minut zero i que, als primers compassos, sorprèn i fins i tot pot arribar a incomodar l’espectador. A mesura que l’obra avança s’hi afegeix la intriga i, cap al final, la sorpresa, confegint un thriller francament inquietant. A més, el Miró-director l’ha confiat a una parella d’intèrprets que el serveixen amb total garantia, especialment un Roger Casamajor que està excepcional i creix en paral·lel a la successió d'escenes. Alba Pujol no es queda curta i rebla un bon treball amb una última intervenció magnífica. Tècnicament, Nerium Park és un espectacle pulcre amb una nítida escenografia d’Enric Planas i unes transicions potser més discutibles però que, en qualsevol cas, tampoc afecten el ritme ni desinflen l’in-crescendo.
Marc Sabater. Recomana, 22 juliol 2014

